S-758/2013

Mál þetta, sem þingfest var 9. október sl. og dómtekið sama dag, var höfðað með ákæru lögreglustjórans á höfuðborgarsvæðinu, dagsettri 3. september 2013, á hendur ákærða, P-x-x A-x-x, kt. 000000-0000, Miðhrauni 14, Hafnarfirði,

„fyrir fíkniefnalagabrot, með því að hafa sunnudaginn 18. nóvember 2012, á bifreiðastæði við Miðhraun 14 í Hafnarfirði, í vörslum sínum 603,84 g af maríhúana, en efnin fundust við leit lögreglu í bifreiðinni.

Telst þetta varða við 1., sbr. 4. mgr. 2. gr., sbr. 1. mgr. 5. gr. og 6. gr. laga nr. 65/1974 um ávana- og fíkniefni, sbr. 1. gr. laga nr. 60/1980 og 1. gr. laga nr. 13/1985, sbr. og reglugerð nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 490/2001 og reglugerð nr. 848/2002.

Þess er krafist að ákærði verði dæmdur til refsingar, greiðslu alls sakarkostnaðar og til að sæta upptöku á 603,84 g af maríhúana samkvæmt heimild í 6. mgr. 5. gr. laga nr. 65/1974.“

Ákærði kom fyrir dóminn við þingfestingu málsins, ásamt skipuðum verjanda sínum, og játaði skýlaust að hafa gerst sekur um þá háttsemi sem honum er gefin að sök í ákæru. Þá samþykkti hann upptökukröfu ákæruvaldsins.

Með því að ákærði játaði brot sitt skýlaust og dómari taldi ekki ástæðu til að draga í efa að játning hans væri sannleikanum samkvæm var farið með málið að hætti 1. mgr. 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun refsingar. Ákærði krafðist vægustu refsingar. Játning ákærða er í samræmi við önnur gögn málsins og verður hann því sakfelldur fyrir brot sitt, sem er réttilega fært til refsiákvæða í ákærunni.

Samkvæmt sakavottorði ákærða var hann dæmdur í tólf mánaða fangelsi, skilorðsbundið til þriggja ára fyrir brot gegn lögum um ávana-og fíkniefni þann 16. ágúst 2012. Önnur brot ákærða hafa ekki áhrif við ákvörðun refsingar nú. Með broti sínu nú rauf ákærði skilorð dómsins frá ágúst 2012. Ákærði hélt því fram við dóminn að hann hafi einungis verið að flytja umrætt efni á milli staða en það hafi verið afrakstur uppskeru sem fannst hjá honum og honum hafi verið gerð refsing fyrir í síðasta dómi. Ekkert er í málinu sem sannar ofangreinda fullyrðingu ákærða og verður því samkvæmt 60. gr., sbr. 77. gr. laga nr. 19/1940, ofangreindur skilorðsdómur dæmdur upp.

Við ákvörðun refsingar verður litið til þess að ákærði játaði brot sitt greiðlega en auk þess verður ekki hjá því komist að virða það magn sem hjá honum fannst til refsiþyngingar. Er refsing ákærða nú ákveðin fangelsi sextán mánuðir. Með vísan til 60. gr. almennra hegningarlaga þykir rétt að skilorðsbinda refsinguna að hluta þannig að þrettán mánuðir refsingarinnar skulu falla niður að liðnum þremur árum haldi ákærði almennt skilorð 57. gr. hegningarlaga. Þá skal ákærði sæta upptöku á ofangreindum fíkniefnum eins og greinir í dómsorði.

Ákærði greiði allan sakarkostnað sem er samkvæmt yfirliti 114.061 krónur auk þóknunar skipaðs verjanda síns, H-kk-ef B-kk-ef hdl. á rannsóknarstigi 50.200 krónur og S-kk-ef F-kk-ef hdl. fyrir dómi, 62.750 krónur, allt að meðtöldum virðisaukaskatti.

Á-kvk-nf G-kvk-nf kveður upp dóm þennan.

D ó m s o r ð :

Ákærði, P-x-x A-x-x, kt. 000000-0000, skal sæta fangelsi í sextán mánuði en fresta skal fullnustu þrettán mánaða refsingarinnar og skal hún falla niður að liðnum þremur árum haldi ákærði almennt skilorð 57. gr. almennra hegningarlaga.

Ákærði sæti upptöku á 603,84 g af maríhúana.

Ákærði greiði allan sakarkostnað, samtals 227.011 krónur, þar með talda þóknun skipaðs verjanda síns, H-kk-ef B-kk-ef hdl. á rannsóknarstigi 50.200 krónur og S-kk-ef F-kk-ef hdl., fyrir dómi, 62.750 krónur, allt að meðtöldum virðisaukaskatti.

Á-kvk-nf G-kvk-nf.

Rétt endurrit staðfestir

Héraðsdómur Reykjaness 14.10. 2013.